Aj ty si vyvolený... prežiť s Ježišom 40 dní

Koronové obdobie sa mi spája s troma módnymi hitmi: kváskovaním, otužovaním a seriálom The Chosen. Prvým dvom veciam som neprepadla a aj seriálu o Ježišovi som odolávala dosť dlho. Všetci okolo mňa ho ospevovali, ale ja som mala predsudok, že to bude nuda. Napokon som si vlani dala jeho sledovanie ako pôstne predsavzatie (viem, asi to vyznieva čudne, ale chcela som namiesto nezmyselných seriálov pozerať niečo, čo ma duchovne povzbudí :-)). A musím povedať, že ma dostal.

Ježiš v ňom bol presne taký, akého by som si ho predstavovala: láskavý, srdečný, usmievavý, ľudský a zároveň Boží. Okrem toho sa mi páčil aj celkom nový pohľad na život Šimona Petra, Márie Magdalény, mýtnika Matúša a farizeja Nikodéma pred ich stretnutím s Kristom a po ňom.

Práve týmto postavám (a niekoľkým ďalším, ktoré zažili niektorý z Ježišových zázrakov) a ich premene sa venujú zamyslenia v knihe Vyvolení, ktorej spoluautorom je aj režisér seriálu Dallas Jenkins. Ako Jenkins vysvetľuje v úvode, kniha funguje samostatne nezávisle od seriálu, takže ak ste ho nevideli, vôbec vám to pri čítaní zamyslení nebude chýbať. Cieľom nie je priviesť vás k sledovaniu seriálu, ale k tomu, aby ste sa vrátili k zdroju – k Božiemu slovu.

Kniha ponúka nový, hlbší pohľad na biblické príbehy, ktoré sme počuli už tisíckrát, a keď sa čítajú na nedeľnej sv. omši, občas „vypíname“. To bol jeden z dôvodov, prečo vznikla táto kniha a koniec koncov aj seriál. Režisér v knihe uvádza: „Videl som všetky filmy a seriály, aké sa kedy o Ježišovi natočili – a boli ich desiatky. Máloktorý ma však dojal alebo nadchol a to isté platí aj o väčšine duchovných zamyslení.“ Prekážalo mu na nich, že iba chronologicky zobrazovali jeden evanjeliový príbeh za druhým, pričom prehliadali ľudskú stránku a pozadie jednotlivých postáv. Jenkins ďalej vysvetľuje, prečo si zvolil práve tieto pochybné postavy z Ježišovho okolia, ktoré v podstate neboli nijakými hrdinami: „Budem úprimný: všetko som už počul, a predsa nie je pre mňa jednoduché priblížiť sa dokonalému Božiemu Synovi, ktorý bol bez viny. Dokážem sa však stotožniť s hriešnikmi, ktorí ho obklopovali.“

Zamyslenia na štyridsať dní sú doplnené podnetom k modlitbe, ktorý je skvelým odrazovým mostíkom pre rozhovor s Bohom, a tri otázky na sebareflexiu, ktoré idú skutočne pod kožu. Hodnotný materiál na súkromné aj skupinové štúdium evanjeliových príbehov a následnú diskusiu.

Zamyslenia sú písané veľmi sviežim jazykom a majú dĺžku „tak akurát“, takže sa výborne hodia ako podnet k rannej modlitbe. Osobne mám veľmi rada tento typ kníh, pretože dávajú môjmu modlitbovému životu určitý rámec a učia ma vytrvalosti. Najviac sa mi páčili zamyslenia v netradičnej forme rozhovoru reportéra s manželmi Zachariášom a Alžbetou a dvoma ženami, ktoré Ježiš uzdravil. Schválne, spomeniete si, aký zázrak urobil Ježiš pre ženy, ktoré oslovil „Abrahámova dcéra“ a „dcéra“?

A prečo názov Vyvolení? Nemá evokovať, že učeníci boli nejakou elitnou skupinkou vyvolených. Tými vyvolenými sme vy a ja. Boh si nás vo svojej láske vyvolil, aby sme s ním mali vzťah, milovali ho a slúžili mu v iných ľuďoch. A je len na nás, či si aj my vyvolíme jeho.

— Zuzana Vengliková,

prekladateľka

Americký originál

THE CHOSEN:

© 2019 The Chosen Productions, LLC

All rights reserved.

Vydavateľ:

This book was first published in the United States by BroadStreet Publishing Group LLC, 8646  Eagle Creek Circle, Suite 210, Savage, MN 55378, with the title THE CHOSEN: 40 Days with Jesus, Copyright © 2019 The Chosen Productions, LLC. Translated by permission.

Slovenské vydanie:

© 2022 KUMRAN, s. r. o.

Mýtna 62, 064 01 Stará Ľubovňa

www.kumran.sk

Všetky práva vyhradené.

Žiadna časť tejto knihy nesmie byť reprodukovaná, uložená do informačných systémov ani inak rozširovaná (elektronicky alebo mechanicky) bez predchádzajúceho písomného súhlasu vydavateľa.

Preklad: Zuzana Vengliková

Jazyková korektúra: Zuzana Guričanová

Zodpovedný redaktor: Eva Štrbová

Obálka a grafická úprava: Štefan Talarovič, Ľudmila Králiková

Originál obálky: © 2019 by Chris Garborg

Ak nie je uvedené inak, biblické texty sú v tejto knihe citované podľa katolíckeho prekladu Biblia. Sväté písmo Starého a Nového zákona zverejneného na webovej stránke www.biblia.ssv.sk, ktorú vydáva Spolok sv. Vojtecha.

Prvé vydanie: ISBN 978-80-89993-62-8

Vytvorenie elektronickej verzie Dibuk, s. r. o., 2022

Šimonovi Petrovi, Márii Magdaléne,

Nikodémovi a Matúšovi.

Prv ako sa stali hrdinami viery,

ktorí inšpirovali vznik seriálu Vyvolení,

boli rovnakými zúfalými hriešnikmi,

ako sme my.

Zamyslenia k seriálu Vyvolení nás vovádzajú do príbehov obyčajných ľudí z Ježišovho okolia. Neboli to nijakí svätci, iba hriešnici zdržujúci sa pri človeku, ktorý jediný ich chápal a napokon za nich aj zomrel. Sú to príbehy výčitiek a nádeje, hriechu a odpustenia. Áno, ich príbehy sú našimi príbehmi. Keď si prečítate túto knižku, posuňte ju iným zápasiacim hriešnikom, ktorí potrebujú Ježiša vidieť v novom svetle.

– Dr. Erwin Lutzer, emeritný pastor zboru The Moody Church, Chicago, Illinois

Nepoznám nikoho takého, ako je Dallas Jenkins. Na najväčšie príbehy ľudstva sa díva novými očami a vďaka svojmu inštinktu z nich tvorí niečo nové. Tieto krásne a pôsobivé zamyslenia sú ovocím tohto daru. Na nasledujúcich stránkach nájdete inšpiráciu žiť najhlbším možným spôsobom!

– Ray Bentley, spisovateľ, rečník a pastor zboru Maranatha Chapel, San Diego, Kalifornia

Na tejto pozoruhodnej štyridsaťdňovej ceste s Ježišom stretnete ľudí, ktorí ho milovali, slúžili mu a nasledovali ho. To, kým je Spasiteľ a načo prišiel, budete vnímať ich pohľadom. Zamyslenia sú písané zrozumiteľne a podnety na modlitbu sú skvelým odrazovým mostíkom k rozhovoru s Bohom. Otázky na konci textu jednoznačne spĺňajú vytýčený cieľ: pomôžu vám napredovať vo viere. Táto kniha je klenot!

– Liz Curtisová Higgsová, autorka knihy Zlé dievčatá z Biblie

Predslov

Keď Boží Syn chodil po tejto zemi v ľudskom tele, prihováral sa nám prostredníctvom príbehov. Aby nám pomohol pochopiť Božie pravdy, používal naše vlastné príbehy. Nemenné princípy nebeského kráľovstva vysvetľoval na podobenstvách o svetských záležitostiach a na postavách, s ktorými sa dokázali stotožniť všetci jeho poslucháči. Jeho anekdoty a príbehy sa stali pokrmom pre každú dušu, s ktorou sa stretol.

Boh Otec sa už od vzniku vesmíru zjavoval ľudstvu cez príbehy. On je a vždy bol prvým Autorom: „Na počiatku bolo Slovo a Slovo bolo u Boha a to Slovo bolo Boh“ (Jn 1, 1).

On vie, že vo chvíľach najväčšieho duchovného hladu v nás zarezonujú a pritiahnu nás k nemu práve témy neba – milosť, odpustenie, obeť, vykúpenie, zmierenie a vzkriesenie. Tieto témy sú ako husľové struny, ktoré prechádzajú našimi dušami: keď sa na ne zahrá správnym spôsobom, rozozvučia sa Božou pravdou.

Presne to dosiahol môj priateľ Dallas Jenkins prostredníctvom seriálu Vyvolení, ktorý vám umožní vnímať Ježišov príbeh očami skutočných ľudí, radikálne zmenených jeho slovami, láskou a skutkami. Predstavte si, aké by bolo kráčať prašnými cestami s tými, ktorí stretli Mesiáša.

Tieto krásne a pôsobivé zamyslenia vám ponúkajú práve takýto zážitok. Vykročte na štyridsaťdňovú cestu, na ktorej sa tieto zamyslenia stanú vaším pokrmom. A potom si ich vpíšte do srdca – nie atramentom, ale mocou Božieho Ducha.

Brian Bird

scenárista a producent filmu Kauza Kristus a televízneho seriálu Keď srdce zavolá

Slovo na úvod od režiséra seriálu Vyvolení (The Chosen)

Veriacim som odmalička, navštevoval som kresťanskú školu a Ježišov príbeh som počul nespočetnekrát. Videl som všetky filmy a seriály, aké sa kedy o Ježišovi natočili – a boli ich desiatky. Načo teda ďalší televízny seriál o Ježišovi?

Dôvodom je knižka, ktorú práve čítate.

Veľmi túžim po tom, aby ľudia počuli ten starý príbeh znova… a zároveň úplne prvý raz. Máloktorý film o Ježišovi ma dojal alebo nadchol a to isté platí aj o väčšine duchovných zamyslení. Budem úprimný: všetko som už počul, a predsa nie je pre mňa jednoduché priblížiť sa dokonalému Božiemu Synovi, ktorý bol bez viny. Dokážem sa však stotožniť s hriešnikmi, ktorí ho obklopovali. Problémom väčšiny filmov o Ježišovi je, že preskakujú od jedného biblického príbehu k druhému, pričom prehliadajú ľudskú stránku a pozadie jednotlivých postáv.

Keď som sa pustil do práce na televíznom seriáli, ktorý sa na Ježiša díva očami ľudí z jeho okolia, zistil som, že ma to nadchýna a dojíma. Zažil som s ním to, čo s ním zažili oni. Reakcia na vianočnú pilotnú epizódu o Kristovom narodení z pohľadu pastierov mi potvrdila, že sme sa vydali správnym smerom. Zo všetkých strán sme počúvali: „Ten príbeh som už počul, ale nikdy nie takto.“

Pri tvorbe jednotlivých epizód a týchto zamyslení sme sa zaoberali životnými osudmi Šimona Petra, Matúša, Márie Magdalény, Nikodéma a ďalších, ktorí na vlastnej koži zažili niektorý z Ježišových zázrakov. Nemohli sme sa nestotožniť s ich ľahkovážnosťou, búrlivou minulosťou, zbožnosťou a zúfalou túžbou po životnej zmene… a v konečnom dôsledku po vykúpení.

Takže načo ďalší televízny seriál o Ježišovi?

Aby sme mohli ísť hlbšie; azda nám v tom pomôže aj táto kniha. Nebude to však mať zmysel, ak vás to nepodnieti vrátiť sa k Písmu. Nielen preto, aby ste sa s Ježišom stretli tak, ako sa s ním stretli jeho nasledovníci, ale preto, aby ste sa podobne ako oni menili a rástli.

Ak ste sa teda rozhodli zavŕtať sa do týchto textov spolu s nami, využite ich naplno. Ježišovi učeníci boli žiaci (preto ho nazývali „Rabbi“ a „Učiteľ“); buďte aj vy žiakmi. Robte si poznámky, témy jednotlivých zamyslení a myšlienky, ktoré ste si zapísali, prineste pred Boha v modlitbe a tešte sa z toho, že Stvoriteľ vás povolal za svojich vyslancov.

Znovu zdôrazňujem, že pri tvorbe seriálu bolo naším hlavným cieľom oživiť vašu lásku k Písmu a k tomu, kto ho inšpiroval. Dúfame, že seriál prehĺbi váš zážitok z tejto knihy a kniha zase zážitok zo seriálu. Nenapísali sme ju preto, aby sme na seriáli zarobili. V knižke nájdete i to, čo seriál neobsahuje, takže by existovala aj bez neho.

Neviem, v ktorej etape svojej cesty s Kristom sa nachádzate – či ste Mária Magdaléna, ktorá pred stretnutím s Ježišom zažila búrlivú minulosť, alebo Nikodém, ktorý bol odjakživa veriaci –, ale Ježiš opakovane ukazuje, že všetci sa máme čo učiť, všetci máme na sebe čo meniť. Ďakujem, že sa na túto cestu vydávate spolu s nami.

Dallas Jenkins,

režisér seriálu Vyvolení

1. DEŇ

PREDTÝM

„Neboj sa, veď som ťa vykúpil. Zavolal som ťa po mene, ty si môj.“

(Iz 43, 1; ekum. prekl.)

Každý, kto nasleduje Ježiša, má nepríliš vábne „predtým“. Impulzívny arogantný rybár. Pobožný snobský náboženský hodnostár. Vyberač daní, ktorý kradne do vlastného vrecka a nedbá na utrpenie iných. Démonom posadnutá žena, ktorá bola taká bezvýznamná, že jej „predtým“ sa v Biblii ani neopisuje, takže si ho môžeme iba domýšľať.

A predsa Boh pozýva ľudí v stave „predtým“, keď si ešte ani neuvedomujú, že sú porušenou verziou samých seba. Boh povoláva ľudí pred tým, ako začne svoje premieňajúce dielo vykúpenia, pretože vidí poza toto „predtým“, vidí svoje plány, vidí tých, ktorých tak miluje, že ich prijíma za svojich.

Vezmite si napríklad Izrael.

Izaiáš neprorokoval o Božom vyvolenom národe – „Neboj sa, veď som ťa vykúpil“ (Iz 43, 1) – v čase, keď bol Izrael Bohu poslušný, ale keď sa búril. Bolo to obdobie modloslužby, zblúdených sŕdc a ľahostajnosti voči hriechu. Obdobie poznačené bolestivými dôsledkami chybných rozhodnutí ľudu. Izaiášovo proroctvo zaznelo dávno pred tým, než sa Izrael kajal.

„Zavolal som ťa po mene, ty si môj,“ pokračuje prorok. Keď Izaiáš vyslovil tieto slová, Izrael sa búril proti všetkému, čo Boh preň už vykonal a ešte len chcel vykonať. Boh sa mu však neotočil chrbtom, ale prejavil mu milosrdenstvo. Prihováral sa mu slovami lásky a privlastnil si ho skôr, než s tým Izraeliti súhlasili.

Vstúpil do ich „predtým“.

Boh aj nad nami vyslovuje pravdu. Uviedol do pohybu svoj plán vykúpenia, pretože nás volá po mene, a naše rozhodnutia nemôžu prekaziť jeho zámer. To, čo vidíme pri pohľade do zrkadla, neovplyvňuje jeho pohľad na nás a nerozhoduje o tom, kým sa staneme, keď sa nás dotkne jeho ruka. Naša osobná bieda nezvráti jeho plány. Rovnako tak ani naše okolnosti a rozhodnutia, ba ani iní ľudia nerozhodujú o našej hodnote; tú nám prisudzuje ten, ktorému patríme.

A tak sa nemusíme báť.

Nebojte sa, lebo v budúcnosti nebudete takí, akí ste teraz. Nebojte sa, lebo Boh môže napraviť vaše rozhodnutia a využiť ich na dobré. Nebojte sa, lebo Boh môže uzdraviť vaše srdcia, telá aj vzťahy. Nebojte sa, lebo ste boli stvorení pre viac, než ste doteraz zažili. Nebojte sa, lebo toto je iba začiatok.

Každý, kto nasleduje Ježiša, má nepríliš vábne „predtým“. Ale každý Ježišov nasledovník má i „potom“. Z chrapúnskeho rybára sa stal muž, ktorý viedol ranú Cirkev, uzdravoval chorých a chromých a nebojácne čelil smrti. Predstaviteľ neosobného náboženstva sa stal Ježišovým priateľom, ktorý po celoživotnom štúdiu Písma konečne pochopil jeho podstatu a nechal sa ním premeniť. Z vyberača daní a zradcu sa stal jeden z Dvanástich a autor prvého evanjelia. A tá žena? Tá, ktorej „predtým“ nestálo ani za to, aby ho opísali, bola pre Ježiša taká vzácna, že po svojom zmŕtvychvstaní sa prvej zjavil práve jej. Ona prvá počula jeho nežný hlas a stala sa prvým svedkom vyvrcholenia všetkého, čo učil a robil – a išla to oznámiť chalanom.

Podnet na modlitbu

Ďakujte Otcovi za to, že pozná vaše meno a volá vás ním – a že vás prijal za svojich. Ďakujte mu, že vás vykúpil z vášho „predtým“, a proste ho, aby vám pomohol zvládnuť aj zvyšné výzvy.

Kroky vpred

• Ktoré časti vášho „predtým“ Boh už vykúpil a premenil? Za ktoré premeny ste najvďačnejší?

• Ako sa vás dnes dotýkajú slová: „Zavolal som ťa po mene, ty si môj“?

• Čoho sa bojíte? Ako na váš strach vplýva to, čo o svojich vyvolených vyhlásil Boh v Izaiášovi 43, 1?

2. DEŇ

VYSLOBODENÁ

„Hospodin je moja skala, moja pevnosť, môj vysloboditeľ.“

(2 Sam 22, 2; ekum. prekl.)

Všetci sme sa stretli s istou formou vyslobodenia: niekto bol oslobodený od dane, ďalšieho zbavil bremien minulosti čas a všetkých nás z nudného vyučovania občas vyslobodil školský zvonček.

Vyslobodzovanie je proces, ktorý má rôzne podoby. Zahŕňa významné udalosti aj tie celkom bežné, ktoré si ani poriadne neuvedomujeme. Mária Magdaléna to zažila na vlastnej koži.

Najprv ju Pán oslobodil od siedmich zlých duchov a potom ju počas svojho trojročného verejného účinkovania zbavoval všetkých mylných predstáv ...

Koniec ukážky